**MANÁK, Marián – ŽAŽOVÁ, Henrieta (Eds.). *Fons Tyrnaviensis VI*. Trnava : Ústav dejín Trnavskej univerzity v Trnave, 2015, 179 s.**

Ústav dejín TU vydal v poradí už šiesty zborník *Fons Tyrnaviensis VI*. Príspevky sú v ňom rozdelené podľa obsahu do štyroch častí.

V prvej časti, venovanej univerzitným slávnostiam, sú bližšie predstavení laureáti cien Martina Palkoviča a Antona Hajduka v rokoch 2013 – 2015. Rovnako sú tu uverejnené i laudácie nositeľov čestného titulu Dr. h. c., ako aj prejavy z odovzdávania ocenení *profesor emeritus*. Publikované sú aj prejavy a príhovory z významných univerzitných slávností ako inaugurácia dekana FZaSP a oslavy 20. výročia založenia fakulty v roku 2014. Z podujatí uskutočnených v roku 2015 sú zverejnené scenáre a príhovory z osláv 380. výročia historickej TU, spojenej s inauguráciou rektora prof. doc. JUDr. Mareka Šmida, PhD., ďalej zo spomienkového večera na počesť Dr. h. c. Hadriána Radvániho, z odovzdávania Zlatej medaily TU, z promócií absolventov Univerzity tretieho veku a tiež príhovory z inaugurácie dekana TF TU.

# V druhej časti zborníka sú uverejnené štyri štúdie. Prvý príspevok približuje cestu k založeniu pôvodnej TU na základe záznamu v denníku jej prvého rektora Juraja Dobronockého. Druhá štúdia obsahuje postrehy a dojmy z Trnavy i TU, tak ako ich zachytil cestovateľ František Xavier de Feller v rokoch 1865 – 1866. Tretí príspevok bližšie oboznamuje čitateľov so zberateľskou mincou, ktorá bola venovaná pamiatkovej rezervácii Trnavy, a medailou, vyhotovenou pri príležitosti 350. výročia založenia TU. Posledná štúdia sa zaoberá odbojom v Trnavskom okrese počas 2. svetovej vojny.

# V materiáloch a správach tretej časti zborníka sa J. Šimončič vracia k téme údajného návrhu na zriadenie katedry slovenčiny na historickej TU. Tiež sú tu zachytené spomienky bývalého ministra školstva J. Pišúta o vzniku súčasnej TU a prvých rokoch jej existencie. H. Žažová približuje podujatie k 100. výročiu nedožitých narodenín popredného historika a archivára Vendelína Jankoviča, ktoré sa uskutočnilo v jeho rodnom Cíferi.

V záverečnej časti sú uverejnené dve recenzie na katalógy z výstav, ktoré boli prezentované v Univerzitnej knižnici Univerzity Eötvösa Loránda v Budapešti. Prvá výstava sa týkala kníh, ktoré pôvodne vlastnil ostrihomský arcibiskup, kardinál Peter Pázmaň; druhá výstava predstavila začiatky európskej i uhorskej astronómie od 15. do začiatku 19. storočia.